Gondolatok a Bodoki Károly Vízügyi Múzeum megnyitásának 50. évfordulójára

A vízügyi múlt jelentős szerepet játszik az életemben. Mivel családom apai ága vízügyi dinasztiának tekinthető, így nem is lehetne ez másként. A megnyitó dátuma előtt mintegy jó fél évvel, 1973 szeptemberében, ösztöndíjas mérnökként kerültem az Igazgatósághoz, a vízrendezési osztályra. Első munkáim egyike a Belvízvédelmi Tervek aktualizása volt, közben ismerkedtem a vízügy területével, melyből ez a táj a szülőföldem. Hosszúfoktól nem messze , a Határér partján lévő Hókai őrházban születtem és a Vizesfási sztp-en nőttem fel. „Beleszülettem” a vízügyi szolgálatba. Nagyapám, Czédli József szigorú, pontos és katonás fegyelmű csatornaőr volt, édesapám, ifj. Czédli József elhivatott körzeti főgépészként a Vésztői Gépműhely alapító vezetője volt, 18 éven át. Életünk természetes velejárója volt a belvizek, az öntözés, az időjárás, a vízügyi telefonok, a vízállások, a sztp.-ek üzemelésének figyelése, az éjjel-nappali készenlét, a szolgálat. Nagyapám és Édesapám a régi Társulatoknál edződött a kemény szolgálati viszonyokhoz és az 1953-ban szervezett Igazgatóságnál nagyon jól és szívesen végezték munkájukat, úgy láttam, a Vízügy összetartó nagy „családot” alkotott. Gyerekkoromban el-eljöttünk Hosszúfokra, az itt élő Varga Ferenc főgépészt és családját látogatni. Csillogtak, villogtak a gépek, nagy rend és tisztaság volt mindenütt, szépen volt parkosítva, emlékszem, már akkor is lenyűgözött a hely. Mi a testvéreimmel, a nyarakat szinte a vizekben töltöttük, tanyasi iskolákba jártunk, 3-5 km-re. Szüleink és nagymamánk révén nagyon szép gyermekkorunk volt, persze részt vettünk a mezőgazdasági munkákban, a ház körüli teendőkben is. Fájó szívvel mentem el később gimnáziumba, kollégiumba, mindig hazavágytam. A mérnöki pályát az utolsó percben választottam az addig preferált tanári helyett, átnézve a pályaválasztási tanácsadót, megtetszett, hogy a vízhez kötődő mérnöki szak is van. Oda jelentkeztem, s rögtön felvettek a BME-re. (Ma már számomra is érdekes, vajh miért nem kértem tanácsot nagybátyámtól, aki mérnök volt, vagy feleségétől, aki szintén, - hiszen jól ismertem őket - vagy legalább Édesapámtól? Valószínűleg mégis az otthoni légkör inspirált erre, nem bántam meg.) Az egyetem ellátott magas szintű elméleti tudással, jól államvizsgáztam, így kellő önbizalommal vágtam neki Gyulán a mérnöki pályának.

Szóval, itt tartottam a Múzeum alapításakor. Emlékszem, akkoriban az egész Igazgatóság hónapokig lelkesen gyűjtötte a múlt tárgyi emlékeit, a muzeális értékeket. Édesapámék is, a Vésztői Gépműhelyben és körzetben, de otthonról is vitte, amit jónak ítélt, jóval a többszöröse összejött a kiállítható tárgyaknak. A technika fejlődése jól követhető volt, változatos eszközök, energiaforrások, gépek, jogszabályok, műszaki tervek, az előd-szervezetek hagyatékai. Szorgos munkával Gabnai Sanyi bácsi szervezésében megvalósult a múzeum, a régi Hoszúfok I. sztp. –en, ahol ma is látható a gépterem, a kazán, avagy a kémény. (A kis gőzüzemű telep és a kiállítás mellett a hely nagy értéke, hogy a „nagy testvér”, a Hosszúfoki III. gőzüzemű sztp. is eredeti formában látható, s a teljes Hosszúfoki sziv. telep komplexum bemutatja a szivattyúk és meghajtó gépek fejlődését. Környezete, a táj szépsége is megkapó.)

A július 19-i megnyitón nem vehettem részt, de édesapám ott volt. Engem ugyanis kivezényeltek június 15-től árvízvédekezésre a Fekete-Fehér-Körös közötti deltába, ahol a vésztározással kiömlött víz visszavezetésén dolgoztunk, hónapokig járva a területet. Meglátogattam többször a múzeumot, de mint feladat, csak jóval később, a Vízgazdálkodási Osztályra kerülve kötődött hozzám, 1986-tól, amikor előbb csoport- majd 1994-től osztályvezetőként a muzeális ügyek felelőse is lettem. (Az osztályon hosszú ideig Nagy Sándorné Ili végezte kiválóan a hozzá fűződő munkákat.)

Nyugdíjba vonulásomkor, 2008-ban úgy éreztem, szeretnék még vízügyi feladatokkal, közöttük kiemelten a vízügyi múlttal, a muzeális értékekkel foglalkozni, immár önkéntesként, mert úgy láttam, nincs ezekre a feladatokra sem elég ember, sem elég pénz, sem elég idő. Ez a kívánságom gyorsan teljesült, szerencsére még többen így gondolták. Megalakítottuk 2009-ben a Bodoki Károly Vízügyi Múzeum Baráti Kört, és azóta sok érdekes, jó munkát végeztünk. Névadónak e kis múzeumot választottuk, mely emlékeztet a vízügyi múlt eseményeire, eszközeire, nagy egyéniségeire, a múltat, az utat mutatva. S most szépen felújítva reményt ad arra, hogy még másik ötven év múlva is láthatják utódaink!

Gyula, Hosszúfok, 2024. július 19. Czakóné Czédli Jolán

