**Visszatekintés**

**Csiffári Nándor**

1974. június 21.-én államvizsgáztam az Erdészeti és Faipari Egyetem Földmérési és Földrendezői Főiskolai Karán, Székesfehérváron. Július 16-án már munkába is álltam a KÖVIZIG Műszaki Tervezési Osztályának Geodéziai Részlegénél. Én teljesen tudatlan voltam, hogy hová is jöttem. Láttam a városban ÁRVÍZVÉDELEM táblával autókat jönni-menni, de az emberek teljesen nyugodtan úgy közlekedtek az utcán, mintha semmi különös esemény nem történt volna. Ezen kissé elcsodálkoztam. Emlékszem, az első napon a Holt-Sebes-Körösre mentünk keresztszelvényezésre. A Kettős-Körös balparti töltése mellett haladtunk, amikor meglepődve kérdezetem a társaimtól, hogy mit csinál az a két ember lapáttal a hátán a töltés tetején. Teljes tudatlanságom nyilvánult meg a válasz hallatán. Őrzik a vizet - volt a válasz. Ez nekem nagyon mókásnak tünt. Önkéntelen kérdezetem, miért, hát lopják? Erre jól kinevettek. Így mindjárt az első nap jól lejárattam magam. Fogalmam sem volt a Fekete-Körös gátszakadásáról, a Fehér-Körös gátmegnyitásáról, mi az a delta, a Hosszúfoki Múzeumról, meg még sok mindenről. Az árvíz elvonultával csapatunk a helyreállítási munkákban vett részt. Főleg a Fekete-Körösön keletkeztek meder becsúszások. Ide partvédőműveket terveztek, amihez geodéziai méréseket végeztünk. Az árvízkárok helyreállításához szükséges mérések eltartottak őszig. Most láttam életemben először, hogy mekkora ereje van a víznek, és hogy milyen óriási pusztítást tud végezni.

Az évek hosszú sora alatt aztán sok mindent megtanultam, megismertem a Vízügy szervezeti felépítését, működési területét, megtudtam mi az árvízvédekezés, személyesen ismertem az összes gátőrt, a gátőrjárásokat. Ötven év alatt a védekezési eszközök sokat fejlődtek, modern technikák állnak az árvízvédekezés szolgálatában, de a lapát továbbra is fontos eszköz maradt.

A Vízügynél a legtöbb geodéziai munkát a szintezések adták. Kezdetben voltak a libellás szintezőműszerek. Itt a múzeumban is ilyen van kiállítva. Jó műszerek voltak, csak mivel a hátra leolvasáskor és az előre leolvasáskor is be kellett állítani a libellát, ez kissé lassította a mérést. (Az igazán nagyon pontos méréseknél még ma is libellás műszereket használnak). Ezután jöttek az automata műszerek. A műszert a lábra való helyezés után csak egyszer kell egy kiigazított szelencés libellával beállítani és utána már az irányvonal automatikusan beáll vízszintesre. A szintezőműszerekkel korlátozott pontosságú vízszintes szöget is lehetett mérni. A távolságmérést kezdetben kizárólag mérőszalaggal végeztük. Ha precíz távolságra volt szükségünk, akkor acél mérőszalagot használtunk. Egyéb esetben megfeleltek az üvegszál erősítésű műanyag szalagok is. A méréseknél közreműködő munkásoknak speciális nevük volt. Ők voltak a figuránsok. Az emberek túlnyomó többségének fogalma sem volt róla, hogy kik is ők. Mára meg már el is tűntek a figuránsok, és ez a szó is elvész a múlt ködében. Legalább az emlékük maradjon meg ebben a kis írásban. Megérdemlik, hisz az, hogy a mérés jó legyen, legalább annyira múlt rajtuk, mint a műszer mögött álló mérnökön, ha nem jobban. Nekik kellett függőlegesen tartani a szintezőlécet, nekik kellett kiválasztani a jellemző tereppontot.

Persze a szintezések mellett vízszintes mérésekre is szükség volt. Ezeket a méréseket teodolitokkal végeztük. Kezdetben a távolságokat acél mérőszalaggal mértük. Majd később megjelentek a fénytávmérők. Ezekből a mérésekből térképek készültek. A térképezéshez szükséges eszközökből van néhány itt is kiállítva. Majzik-féle háromszögpár, nagy felrakó vonalzó, stb.

Mára tarol a digitális világ. Digitális szintező, digitális teodolit, digitális távmérő, digitális térkép stb. Ha így halad a világ az eltűnt figuránsok sorsára kerül a geodéta is.

Gyula 2024.július 18 Csiffári Nándor

