Emékeim 1974-ből a Bodoki Károly Vízügyi Múzeum megnyitásának 50. évfordulójára

Czakó András

Nem sokkal a nagy árvíz előtt, 1974. június 4-ével kerültem a KÖVÍZIG-hez, a Vízgazdálkodás-politikai Osztályra, területi vízgazdálkodási technikus beosztásban. A Műszaki Könyvtárban kaptam helyet, így egy szobában voltam vagy 5 hölggyel, és Gabnai Sándorral, aki nagy lelkesedéssel fogta össze a Vízügyi Múzeum létrehozásával kapcsolatos teendőket. Egyik feladatomat, a Peresi Vízgazdálkodási Mintatér adatgyűjtését pedig Török Jánostól vettem át.

Alighogy kezdtem megismerni az Igazgatóság tevékenységét, jött az árvíz. Engem 13-án vezényeltek ki a Doboz balparti gátőrházhoz, Bartalus Jánoshoz. Fő feladatom a segédőrök járatásának irányítása, eligazításuk, beszámoltatásuk volt, és a közbenső időben személyes bejárást is kellett végeznem. Meg persze az árvízvédelmi kézikönyvet és a Kettős-Körös hossz-szelvényét megtanulni, mivel ilyennel korábban nem volt dolgom. Azért nem volt teljesen ismeretlen a folyó, mert korábban a VITUKI-ban részt vettem a „Körösök árvízi előrejelzése” munkában, különös tekintettel az adatgyűjtésre és -feldolgozásra. Az első 3 napon alig aludtam. Nagyon gyorsan emelkedett a víz. A hídfeljáró alacsonyabb volt, mint a töltés, mivel a töltéskoronát többször emelték a híd építése óta, ezért kértünk homokot, zsákokat, embereket, de minden erő Sarkad környékére volt összpontosítva, ahol nyúlgátat kellett építeni szélsebesen. 15-én délelőtt vált kritikussá a helyzet, ekkor a dobozi Tsz-től kértünk pallót és homokot a hídfeljáró-bajuszok magasításához. Embert úgy szereztünk, hogy leállítottam a Doboz felé tartó buszt, és a férfiakat leszállítottam, a nőket meg azzal küldtem haza, hogy nylonzsákba csomagolják a legfontosabbakat, és adják tovább a hírt. Mindenki látta, hogy a víz a töltés tetejét nyaldossa, fegyelmezetten és gyorsan rakták a pallókat és a homokot, persze zsák és fólia nélkül. Csurgott rendesen, de mégis tartotta a vizet. A túlsó, Doboz felőli töltésen keletkezett egy 20-30 méter hosszú töltéskorona-süllyedés, oda is átmentünk, a doboziak így saját falujukat is védve ott is elszántan dolgoztak. Közben Szanazug felé a balparti töltés tetején szakaszosan, vékony rétegben kezdett átfolyni a víz, de kimosást még nem okozott, mikor meghallottuk a robbantásokat, így a mentett oldali koronaél megbontását és vízoldalra átrakását el sem kezdtük, no meg ahhoz valószínűleg kevesen lettünk volna, hogy a vizet mindenütt feltartóztassuk. Az áradás perceken belül megállt, majd gyors apadásba fordult. Este megérkezett 1500 fő békéscsabai közerő, de nekik már nem tudtunk munkát adni, reggelig őrizték a talpszivárgásokat és a csurgásokat, vagy 40 tábortűz mellett.

Az árvíz minden erőt lekötött, de utána Gabnai Sándor bácsi folytatni tudta a Múzeum berendezését, a gyűjtemény kiállítássá szervezését. Az előkészített tárgyakat, dokumentumokat elrendezték, feliratozták, a gépeket sorba rendezték, így sor kerülhetett a megnyitásra. Volt még néhány késve érkezett, így nem előkészített tárgy, melyeket későbbi kiszállások keretében lehetett elhelyezni, kis átrendezésekkel, takarítással. Ilyen alkalmakon kétszer vettem részt, mindig megcsodálva, hogy ezen a viszonylag kis, de vízügyi kiállítóhelynek múltja és gépei miatt ideális, bár épület-technikailag már kevésbé optimális helyen mennyi mindent sikerült összegyűjteni és bemutatásra alkalmassá tenni. Igazából itt sokkal gyorsabban és mélyrehatóbban ismertem meg a vízügyi múltat, mintha a szakkönyvekből, szakcikkekből kellett volna magamba szívni. Talán a Múzeum, a Gabnai Sándor bácsival és a Műszaki Könyvtárral közös elhelyezés együtt adta meg számomra a kezdőlökést és a példát ahhoz a sok éve tartó kutató kíváncsisághoz, aminek következményeként most itt lehetek a Bodoki Károly Vízügyi Múzeumban.

