Emlékezünk a KÖVÍZIG-nél betöltött munkáinkra,

Hosszúfokon, 2024. július 19-én

**Török János:**

A KÖVÍZIG 88/1/1972. Igazgatói áthelyezési utasítása alapján 1972. január hó 1-i hatállyal kerültem a Vízrendezési Osztályról a Vízgazdálkodási Osztály távlati fejlesztési csoportjához, Igmándy Balázs oszt. vez. főmérnök úr vezetése alá. Ettől az időponttól az igazgatóság teljes területére kellett különböző jellegű távlati fejlesztési tervek elkészítésében, a jövőkép kialakításában részt vennem. Ezen csoporttól függetlenül Gabnai Sándor számára az Igazgatóság múltjában elvégzett munkákat kellett áttekintenem a jövőkép kialakításához.

A csoport a Kiskörei vízlépcső hatásterületével összefüggésben a Mezőgyáni öntözővíz tározó lehetőségét is feltárta. Tulajdonképpen a Sebes-Körös román területre került összekötését vizsgáltuk a Fekete-Körössel, az árvizek által keletkezett többletvizek átvezetését a magyar terület vízellátása érdekében.

Ezen munkán túlmenően teljes lelkesedéssel az osztályon belül beledolgoztam a VÍZÜGYI MÚZEUM kialakításába, feladataink Sanyi bácsi irányításával folytak.

Varga Ferenc a szivattyútelep gépészeti dolgait rendezte, a mi csoportunk a fotók felhelyezésével, műszerek beállításával, takarítással foglalatoskodott. Érdekessége, hogy a hálós halfogásra a fotók kiosztása közben nem talált Sanyi bácsi képet, az ő ötletgazdagsága eredményeként engem fotózott a „víz szűrésével”, ahogy én gyerekkoromban neveztem.

A vízügyi igazgatóság vízgyűjtőterületének helyszíni bejárása folytatódott az Árvizes osztályon, nagy barátom, GÓG IMRE bácsi szervezésében. Az ő vezetésével felkutattuk a Dragán tározót, építése közben, eljutottunk a Malomcsatorna vízellátására kiépült vízleadó műtárgyhoz is.

A 43 éves munkaviszonyom alatt számolatlan sok emlékem van. Pl.: A magyar-román foci-találkozók kialakításáról, a Körös-Kupa megszervezéséről, a Szanazugi családi napi központi focicsapat szervezéséről, annak győzelmeiről, Vámos Sándor Al-dunai hajóút szervezéséről Székely Laci tolmácsolásában, amikor bejutottunk az erőmű gépészeti részébe, szakszervezeti titkárságom alatt az önálló szálloda anyagi lehetőségeinek megteremtéséről, ami /a balatonfüredi/ csak nekünk van, a Brassói kirándulásról, stb. (Sajnos a mai világot csak a pénz érdekli, a szépkorúakat lekezelik!)

Legtöbbet mondhatnék még a makói, a tiszai árvízről vagy a Bodrogközi Kengyeli sztp-en szolgálataimról, a Hármas-Körös Kisőrvetői gtp. viszontagságairól, Belvizes tanfolyamokról, amikor Siófokon volt a továbbképzés, a Kiskörei kirándulásról, a Bősi Erőmű megtekintéséről és még sok másról, sorolhatnám a végetlenségig.

**Török Jánosné Lenke** kiegészítésében elmondta, hogy a Múzeum létesítésekor a Vízgazdálkodás-fejlesztési osztályon, vízrajzi területen dolgozott, Szlávik Lajos irányítása alatt. Az 1974-es nagy árvíz adatfeldolgozását végezte Novotnyné Katival és Ráczné Katival. Akkoriban az osztályon fiatalok dolgoztak, és sok gyermek született. Gabnai Sanyi bácsit jól ismerték, jó baráti kapcsolatban voltak, sokat tanultak tőle.

Kiegészítésként Török János fotó másolatokat mutatott be, melyből a „víz szűrését” mellékeljük. Gabnai Sándor fotózta a Hosszúfok I. sztp. tápcsatornáján, hálós halászat közben.

**A Baráti Kör tagjainak jó egészséget kíván a Török házaspár**

Gyula, 2024. július 19. Török János és neje

